

A Magyar Képzőművészeti Egyetem Kiállítási Bizottsága
**NYÍLT PÁLYÁZATOT HIRDET
a 2020/2021-es tanévre**
a Barcsay Teremben és/vagy az Aulában rendezendő kiállítások
megvalósítására

Egyetemünk szándéka, hogy intézményünk kivételes adottságokkal rendelkező kiállítási tereinek programja egységes koncepció mentén szerveződjön, továbbá a kiállítások szervezésének lehetősége minden egyetemi polgár és művészeti szakember számára nyitva álljon.

**Pályázni lehet a**

* **Barcsay Terem (szükség esetén az Aulával együtt)** tereiben megvalósuló, körülbelül másfél hónap időtartamú, nagyobb lélegzetű (csoportos, retrospektív, intézménytörténeti stb.) kiállítás tervével,

illetve

* **az Aulában**megvalósuló, körülbelül 2-3 hét időtartamú, kisebb volumenű, elsősorban hallgatói tárlatok tervével, inkább projektszerű, csoportos bemutatkozásra.

A 2020/2021-es tanévben, a beérkezett pályázatokból, **a Barcsay Teremben 3, az Aulában 5 pályázati kiállítás** megvalósítására nyílik lehetőség. Az Aula kiállítási programja függ a Barcsay Terem nyertes pályázatainak helyigényétől is.

A pályázatelbírálásánál előnyt élvezhetnek azok a projektek, amelyek a Magyar Képzőművészeti Egyetem kiállítási profiljához illeszkedve kapcsolódnak

* a hazai művészeti oktatás múltjához és kortárs művészeti jelenéhez, iskolánk történetéhez
* az egyetem művészeti, könyvtári és levéltári gyűjteményéhez
* az egyetem egykori és jelenlegi mestereinek, hallgatóinak munkásságához
* az egyetemünkön működő tanszékek munkájához, illetve az itt oktatott művészeti ágak pedagógiájához
* külföldi egyetemekkel, múzeumokkal, más intézményekkel együttműködésben jönnek létre.

A két kiállítótér együttesen és külön-külön is megpályázható, **pályázni a megfelelő pályázati adatlap kitöltésével lehet**

* + **BARCSAY TEREM (igény szerint egyben AULA használattal):***MKE\_palyazati\_adatlap\_BARCSAY\_TEREM\_2020-2021.doc*
	+ **CSAK AULA:***MKE\_palyazati\_adatlap\_AULA\_2020-2021.doc*

melyet Kozma Éva kiállítási referens részére az exhibitions@mke.hu címre kell elküldeni **2020. január 19. éjfélig**. Az email melléklet maximális mérete 25 MB lehet, az email tárgyában kérjük beírni: *Barcsay Terem/Aula kiállítás pályázat 2020-2021*. A beérkezett pályázatokról minden esetben emailes visszaigazolást küldünk, ha ezt 48 órán belül nem kapná meg, kérjük, jelezze. A határidőn túl beküldött pályázatokat nem fogadunk el.

A beérkezett pályázatokat az MKE Kiállítási Bizottsága (Chilf Mária, Győri István, Kicsiny Balázs, Kósa János, Kozma Éva, Mélyi József, Révész Emese) bírálja el, a döntésről minden pályázót legkésőbb február végéig értesítünk.

*Az egyes kiállítóterek alaprajzai, méretekkel a pályázati kiírás utolsó oldalán találhatóak.*

A Barcsay Teremben és Aulában megrendezett, korábbi kiállításokról bővebben:
<http://www.mke.hu/kiallitasok>

A pályázattal kapcsolatban felmerülő kérdésekkel keresse bizalommal Kozma Éva kiállítási referenst:

exhibitions@mke.hu

+36-1-666-2546

Budapest, 2019. november 14.



